ഗര്ഭിണിയായ ഫലസ്തീനിയെ പ്രതിഷേധത്തിനൊടുവില് ഇസ്രായേല് വീട്ടു തടങ്കലിലേക്ക് മാറ്റി വെസ്റ്റ് ബാങ്ക്: ഇസ്രായേല് തടവിലായിരുന്ന ഒമ്ബതുമാസം ഗര്ഭിണിയായ ഫലസ്തീനിയെ നീണ്ട പ്രതിഷേധത്തിനൊടുവില് വീട്ടു തടങ്കലിലേക്ക് മാറ്റി. 25 കാരിയായ അന്ഹാര് അല്ദീക്കിനെയാണ് വ്യാപകമായ അന്താരാഷ്ട്ര പ്രതിഷേധത്തിനൊടുവില് ഇസ്രായേല് ഭരണകൂടം നിയന്ത്രണങ്ങളോടെ ജാമ്യം അനുവദിച്ചത്. വെസ്റ്റ് ബാങ്കിലെ ഖഫര് നെയ്മായിലെ ഗ്രാമത്തിലെ വീട്ടിലേക്കാണ് ഇവരെ മാറ്റിയത്. 12000 ഡോളറാണ് ജാമ്യ തുക. കഴിഞ്ഞ മാര്ച്ചില് ഇസ്രായേല് അനധികൃത നിര്മാണത്തിനെതിരെ പ്രതിഷേധിച്ചതിനാണ് ഇവരെ പിടിച്ചുകൊണ്ടുപോയത്. ഗര്ഭിണിയാണെന്ന് ബന്ധുക്കള് അറിയിച്ചെങ്കിലും ഇസ്രായേല് അധികൃതര് വിട്ടയച്ചില്ല. ഹാഷ്റൂണ് തടവറയിലാണ് മാസങ്ങളോളം കഴിഞ്ഞത്. ഗര്ഭ സംബന്ധമായ പ്രയാസങ്ങളുണ്ടായെങ്കിലും ആശുപത്രിയിലേക്ക് മാറ്റാനോ മറ്റു ഇളവുകള് അനുവദിക്കാനോ ഇസ്രായേല് ഭരണകൂടം തയാറായില്ല.ഒമ്ബതാം മാസത്തിലെത്തിയെങ്കിലും പ്രസവത്തിനായി വീട്ടുതടവിലേക്ക് മാറ്റണമെന്ന് ആവശ്യമുയര്ന്നെങ്കിലും നടപടിയൊന്നുമുണ്ടായില്ല. ഒടുവില് അന്താരാഷ്ട്ര തലത്തില് സമ്മര്ദ്ദമുയര്ന്നതോടെയാണ് ഇസ്രായേല് വിട്ടുവീഴ്ച്ചക്ക് തയാറായത്.